313 KELUARGA TERIMA SUMBANGAN KOTAK MAKANAN DAN WANG TUNAI SEMPENA BANTUAN PASCA BANJIR DAERAH ROMPIN KERATONG, MUADZAM SHAH, 26 Mac 2023 - YB Senator Puan Hajah Fuziah binti Salleh, Timbalan Menteri Perdagangan Dalam Negeri dan Kos Sara Hidup (KPDN) telah menyampaikan sumbangan bantuan pasca banjir kepada penduduk daerah Rompin pada hari ini. 2. Sejumlah 313 keluarga dari 6 kampung iaitu penduduk kampung Orang Asli dan kampung tradisi (Kg. Bukit Serok, Kg. Meripoh, Kg. Rekoh, Kg. Perwira Jaya, Kg. Lubok Batu, Kampung Gadak dan Kuarters DARA Teh) telah menerima sumbangan berbentuk bakul makanan dan wang tunai untuk membantu meringankan beban mereka yang ditimpa bencana. Sumbangan kotak makanan dan Bakul RAHMAH disumbangkan oleh Rakan Strategik KPDN antaranya Yayasan Food Bank Malaysia, Suruhanjaya Syarikat Malaysia, BS Freshmart, dan NGO Mawaddah. Manakala sumbangan wang tunai berjumlah RM72,000 disumbangkan oleh Tabung Musaadah JAKIM dan Yayasan Takwa. 3. Untuk makluman, daerah Rompin merupakan antara daerah yang paling ramai terlibat dengan musibah banjir baru-baru ini. Berdasarkan statistik yang dikeluarkan oleh Jabatan Kebajikan Masyarakat (JKM) pada 6 Mac 2023, sejumlah 764 keluarga telah dilanda musibah banjir meliputi 2,671 orang mangsa yang mana mereka telah ditempatkan di 22 buah Pusat Pemindahan Sementara (PPS) di daerah Rompin ini. 4. Sehubungan itu, KPDN telah menggerakkan Program Food Bank Malaysia dan Bakul RAHMAH untuk membantu mangsa banjir sepanjang berlakunya bencana ini
tersebut. Sehingga kini, Sekretariat Food Bank Malaysia bersama Rakan-Rakan Strategik Utama program Bakul RAHMAH telah mengagihkan sumbangan berbentuk makanan siap masak / sedia dimakan (ready to eat) dan keperluan diri kepada mangsa yang telah ditempatkan di 41 buah Pusat Penempatan Sementara di lima (5) buah negeri yang terlibat iaitu Terengganu, Perak, Pahang, Johor dan Kelantan. 5. Untuk rekod, sejak banjir melanda pada 1 Mac 2023, KPDN melalui Pejabat KPDN Negeri Pahang telah menghulurkan bantuan kepada 837 mangsa banjir di Pahang melibatkan kawasan Chini, Raub, Jerantut, Temerloh dan Rompin. Sejumlah 800 bungkusan sumbangan bantuan Food Bank dan Bakul RAHMAH telah diberikan kepada mereka yang terkesan daripada musibah ini. 6. KPDN mengucapkan ribuan terima kasih kepada para penyumbang yang terus komited membantu bagi menjayakan dan melaksanakan Program Food Bank dan Bakul RAHMAH ini. Sumbangan daripada syarikat-syarikat, organisasi-organisasi dan individu amat dialu-alukan sebagai sebahagian daripada tanggungjawab sosial korporat dalam membantu golongan yang memerlukan. YB Senator Puan Hajah Fuziah binti Salleh Timbalan Menteri Perdagangan Dalam Negeri dan Kos Sara Hidup Muadzam Shah, Pahang, 26 Mac 2023
LATAR BELAKANG Kementerian Perdagangan Dalam Negeri dan Kos Sara Hidup (KPDN) yang kini dikenali sebagai Kementerian Perdagangan Dalam Negeri dan Kos Sara Hidup (KPDN) telah ditubuhkan pada 27 Oktober 1990. Matlamat penubuhan Kementerian adalah untuk menggalakkan pembangunan perdagangan dalam negeri yang berdaya maju, berdaya saing, dan berdaya mampan, khususnya di dalam sektor perdagangan pengedaran. Sektor perdagangan pengedaran adalah antara penyumbang utama KDNK negara dan ia bertindak sebagai benteng kestabilan ekonomi, terutama semasa situasi ekonomi luaran berada di dalam keadaan ketidaktentuan. Perdagangan pengedaran perlu kukuh bagi menampan sebarang ketidakstabilan dalam ekonomi negara. Dalam masa yang sama, Kementerian juga komited dalam melindungi kepentingan dan hak-hak pengguna. Ini termasuk membangunkan ekosistem pengguna dan peniaga yang bersifat melengkapi dan ke arah self-regulated, seiring dengan aspirasi ke arah masyarakat negara maju. Ia diharapkan akan melahirkan pengguna dan peniaga yang matang dan beretika dalam berurusniaga, dan hasilnya adalah negara yang seimbang dari segi ekonomi dan sosial. Agensi di bawah KPDN: